钦定古今图书集成/明伦汇编/官常典/第667卷 > 刘赞
## 钦定古今图书集成/明伦汇编/官常典/第667卷 > 刘赞

按《五代史唐臣传》：“赞，魏州人也。举进士，为罗绍威判
官，去为租庸使赵岩巡官，又为孔谦盐铁判官。明宗
时，累迁中书舍人、御史中丞、刑部侍郎。是时秦王从
荣握兵而骄，多过失，言事者请置师傅以辅导之，大
臣畏王，不敢决其事，因请王得自择。秦王即请赞，乃
拜赞秘书监，为秦王傅。赞泣曰：‘祸将至矣’。”秦王所请
王府元帅官属十馀人，类多浮薄倾险之徒，日献谀
谄以骄王，独赞从容讽谏，率以正道。秦王尝令宾客
作文于坐中，赞自以师傅，耻与群小比伍，虽操笔勉
彊，有不悦之色。秦王恶之，后戒左右：“赞来不得通”，赞
亦不往，月一至府而已，退则杜门，不交人事。已而秦
王果败死。唐大臣议王属官当坐者，冯道曰：“元帅判
官任赞与秦王非素好，而在职不逾月，詹事王居敏
及刘赞皆以正直为王所恶，河南府判官司徒诩病
告家居久，皆宜不与其谋。而谘议参军高辇与王最
厚，辇法当死，其馀可次第原减。”朱弘昭曰：“诸公不知
其意尔。使秦王得入光政门，当待赞等如何？吾徒复
有家族邪！且《法》有首从，今秦王夫妇男女皆死，而赞
等止其一身，幸矣。”道等难之，而冯赟亦争以为不可，
赞等乃得免死。于是论高辇死，而任赞等十七人皆
长流。初，赞闻秦王败，即白衣驾驴以俟，人有告赞夺
官而已，赞曰：“岂有天子冢嗣见杀，而宾僚夺官者乎？
不死幸矣。”已而赞长流岚州百姓。清泰二年，诏归田
里，行至石会关，病卒。